คำแถลงนโยบายของนายกเทศมนตรีตำบลหนองพลับ 
นายเจษฎา ทวีกาญจน์ แถลงต่อสภาเทศบาลตำบลหนองพลับ 
วันที่  23  มิถุนายน  ๒๕๖8 

เรียน ประธานสภาเทศบาลฯ และสมาชิกสภาเทศบาลตำบลหนองพลับ

ตามที่ได้มีการเลือกตั้งนายกเทศมนตรีตำบลหนองพลับ  เมื่อวันที่  11 พฤษภาคม 2568 กระผมนายเจษฎา  ทวีกาญจน์  ได้รับฉันทานุมัติจากพี่น้องประชาชนชาวตำบลหนองพลับ  ให้ดำรง ตำแหน่งนายกเทศมนตรีตำบลหนองพลับ  และบัดนี้คณะกรรมการการเลือกตั้งได้ประกาศรับรองผลการเลือกตั้งเป็นที่เรียบร้อยแล้ว  เมื่อวันที่  4  มิถุนายน  2568  นั้น  เพื่อให้การบริหารงานของเทศบาลตำบลหนองพลับ เป็นไปตามบทบัญญัติ  ในมาตรา 48 ทศ  แห่งพระราชบัญญัติเทศบาล  พ.ศ.2496  และที่แก้ไขเพิ่มเติมถึง (ฉบับที่ 14)  พ.ศ.2562  “ก่อนนายกเทศมนตรีเข้ารับหน้าที่  ให้ประธานสภาเทศบาลเรียกประชุมสภาเทศบาล  เพื่อให้นายกเทศมนตรีแถลงนโยบายต่อสภาเทศบาลโดยไม่มีการลงมติ  ทั้งนี้  ภายในสามสิบวันนับแต่วันประกาศผลการเลือกตั้งนายกเทศมนตรี” บัดนี้  กระผมในฐานะนายกเทศมนตรีตำบลหนองพลับ  และคณะผู้บริหารได้กำหนดนโยบายในการบริหารงานเทศบาลตำบลหนองพลับ  โดยกระผมได้นำปัญหาและความต้องการของพี่น้องประชาชนในพื้นที่ประกอบกับปัญหาที่เกิดจากสภาพแวดล้อมในชุมชน  ตลอดจนกรอบของกฎหมายภายใต้บทบาท  ภารกิจ อำนาจหน้าที่ของเทศบาลมาเป็นแนวทางในการกำหนดนโยบายในการบริหาร  และพัฒนาเทศบาลตำบลหนองพลับ เพื่อให้สามารถแก้ไขปัญหาความต้องการของประชาชนได้ตรงจุด  และครอบคลุมภารกิจ  อำนาจหน้าที่ของเทศบาลทั้งหมด  จึงกำหนดนโยบายในการบริหารงาน  ดังนี้

1. นโยบายด้านการพัฒนาสาธารณสุข
1.1 ประสานหน่วยงานสาธารณสุข  ดูแลบริการให้พี่น้องชุมชนได้รับการรักษาได้รวดเร็วทั่วถึง  เพื่อสุขภาพที่ดีของพี่น้องประชาชน
1.2 บริการรถกู้ชีพ-กู้ภัยงิ้วแดง  ให้ผู้ป่วยและผู้ที่มีความจำเป็นต้องใช้ในเขตเทศบาลตำบลหนองพลับด้วยความรวดเร็ว  และให้บริการที่ดีจากเจ้าหน้าที่ 

2. นโยบายด้านโครงสร้างพื้นฐาน
2.1 ถนนไร้ฝุ่น  และจะเป็นคอนกรีต  ลาดยาง  ทั่วทุกเส้นในเขตเทศบาลตำบลหนองพลับ
2.2 น้ำประปาใส  มีใช้ตลอด
2.3 ไฟฟ้าทั่วเขตเทศบาลตำบลหนองพลับ  ทั้งในส่วนงบบริหารเทศบาล  และของบประมาณอุดหนุนจากหน่วยงานอื่นที่เกี่ยวข้อง
2.4 ติดตั้งกล้องวงจรปิดตามจุดหลัก ๆ  ทั่วเขตเทศบาลตำบลหนองพลับ 

3. นโยบายด้านส่งเสริมคุณภาพชีวิต
3.1 ผู้สูงอายุต้องมีความสุข  โดยดูแลสวัสดิการต่าง ๆ  ที่พึงจะได้
3.2 ผู้สูงอายุโดยเฉพาะชมรมผู้สูงอายุมีกิจกรรมเสริมสร้างความรู้  และนันทนาการตลอดทุกเดือน  เพื่อสร้างความสัมพันธ์ที่ดีกับผู้อื่นในเครือข่ายของชมรมผู้สูงอายุ  เป็นการพัฒนาสุขภาพจิตของผู้สูงอายุให้มีชีวิตยืนยาวอย่างมีคุณภาพและความสุข
3.3 ผู้สูงอายุต้องได้รับการตรวจสุขภาพทุกระยะตามกราฟ  และประสานโรงพยาบาล     (รพ.สต.)  ให้ได้รับความสะดวก  เพื่อลดปัญหาสุขภาพด้านต่าง ๆ
3.4 บริการรถกู้ชีพ - กู้ภัยงิ้วแดง  ให้ผู้ป่วยและผู้ที่มีความจำเป็นต้องใช้ในเขตเทศบาลตำบลหนองพลับด้วยความรวดเร็ว  และให้บริการที่ดีจากเจ้าหน้าที่

4. นโยบายด้านการศึกษา
4.1 พัฒนาศูนย์หลักสูตรทางวิชาการทางการศึกษาของศูนย์พัฒนาเด็กเล็กเทศบาลตำบลหนองพลับ  ให้มีมาตรฐานและทันสมัย  เพื่อเตรียมความพร้อมให้กับนักเรียนปฐมวัยเข้าสู่วัยเรียนในระดับที่สูงขึ้นต่อไป
4.2 ดูแล  สนับสนุนเยาวชนที่มีความสามารถในโรงเรียนที่อยู่ในเขตเทศบาลตำบลหนองพลับอย่างทั่วถึง

5. นโยบายด้านการมีส่วนร่วมของประชาชน
5.1 มีเวทีรับฟังทุกปัญหา  ความต้องการของทุกฝ่าย  แก้ปัญหา  และนำมาเข้าแผนพัฒนาร่วมกัน  เพื่อตรงตามความต้องการของชุมชนและทุกคนทั้งหมดที่กระผมกล่าวมาแล้วนั้น  คือ  นโยบายการบริหารงานเทศบาลตำบลหนองพลับ  ที่กระผมจะต้องนำนโยบายดังกล่าวไปสู่การปฏิบัติอย่างแท้จริง  ล้วนมุ่งเน้นการมีส่วนร่วมของพี่น้องประชาชนในชุมชนและทุกภาคส่วน ที่จะต้องเข้ามาช่วยกันเป็นพลังที่สำคัญในการขับเคลื่อนอย่างจริงจัง  การแก้ไขปัญหาของชุมชน  และการดำเนินงานตามนโยบายที่กระผมได้แถลงต่อสภาแห่งนี้ไปแล้วนั้น  ก็จะบังเกิดผลได้ในทางปฏิบัติ  หรือสัมฤทธิ์ผล  ทั้งนี้ก็ด้วยความรู้ความเข้าใจในภารกิจ  ทิศทาง  และเป้าหมายขององค์กร  ความร่วมมือของทุกภาคส่วนที่เกี่ยวข้องในแต่ละระดับ  ตั้งแต่ระดับภายในองค์กรเทศบาลด้วยกัน ได้แก่  สมาชิกสภาเทศบาลทุกท่าน  ข้าราชการ  พนักงาน  และการหนุนเสริมจากภายนอก  และที่สำคัญ  คือ  “การมีส่วนร่วมของพี่น้องประชาชนทุกท่าน”กระผมหวังเป็นอย่างยิ่งว่าการร่วมมือกันของทุกภาคส่วน  ที่จะแปลงนโยบายไปสู่การปฏิบัติให้เกิดเป็นรูปธรรมขึ้นมาอย่างจริงจัง  เพื่อมุ่งพัฒนาเทศบาลตำบลหนองพลับให้เป็นเมืองน่าอยู่  
และในโอกาสนี้  กระผมขอขอบพระคุณท่านประธานสภาเทศบาล    และสมาชิกสภาเทศบาลทุกท่านที่ได้กรุณาให้โอกาสกระผม  ได้แถลงนโยบายก่อนที่เข้าปฏิบัติหน้าที่อย่างเป็นทางการ จึงเรียนมาเพื่อทราบโดยทั่วกัน  

